
1	Цел и обхват на процедурата
1.1	Тази процедура е разработена в съответствие с Регламент (ЕС) № 305/2011 на Европейския парламент и на Съвета от 9 март 2011 г. (CPR).

1.2	Процедурата регламентира реда и правилата за оценяване съответствието на строителни продукти, предназначени за трайно влагане в строежите, попадащи в системи за оценяване на съответствието „1+” и „1”, съгласно: Регламент (ЕС) № 305/2011 на Европейския парламент и на Съвета – Приложения IV и V, мандатите на Европейската комисия (ЕК); Наредба № РД-02-20-2 от 05.02.2015 г. за условията и реда за влагане на строителни продукти в строежите на Република България (НУРВСПСРБ). 
1.3 		За оценяване и проверка на постоянството на експлоатационните показатели на всеки отделен строителен продукт с изискванията на техническите спецификации, са разработени и утвърдени работни процедури, съгласно ръководствата на групата на нотифицираните лица (GNB) и ръководствата за прилагане на CPD. Настоящата процедура се прилага неразделно от работната процедура за съответния строителен продукт или група строителни продукти.
1.4      Тази процедура е публикувана на електронната страница на НСЛ „И” www.nsli.org.
2	Отговорности
2.1	Нотифицираният орган (НЛ) носи отговорност за всички действия при оценяване на съответствието и издаване на сертификат за постоянство на експлоатационните показатели съгласно правилата, определени в настоящата процедура.
2.2	Участниците в процеса на оценяване, включително и тези на граждански договор, отговарят за опазване на професионалната тайна относно информацията, която получават по време на извършване на дейността си, както и за прилагане на принципите за обективност и безпристрастност.
2.3     Решението за издаване на сертификат се взима от Управителя на НСЛ “И”. То не се предоставя на подизпълнителите на НСЛ “И”.
3 Термини, определения и съкращения
3.1 CPR - Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета
3.2 Делегиран Регламент (ЕС) № 568/2014. на Европейската Комисия от 18.02.2015 г. за изменение в приложение V към Регламент ЕС № 305/2011 г.
3.3 Делегиран Регламент ЕС №№ 574/ 2014 г. на Европейската Комисия от 21.02.2015 г. за изменение в приложение III към Регламент ЕС № 305/2011 г.
3.4 НУРВСПСРБ - Наредба № РД-02-20-1 от 05.02.2015 г. за условията и реда на влагане на строителни продукти в строежите на Република България
3.5 Лице за оценяване на строителни продукти: Нотифициран орган (НЛ) – юридическо лице, получило разрешение от МРРБ за оценяване и проверка на постоянството на експлоатационни показатели в   условията на Регламент (ЕС) № 305/2011. В някои документи за обозначаване на нотифицирания орган може да се използва абревиатура на латиница - NB (Notified Body)
3.6 Национални изисквания – изисквания за определяне и деклариране на  характеристиките на строителните продукти в зависимост от предвидената им употреба, определени със Заповед на Министъра на РРБ. 
3.7 Заповед на Министъра на РРБ – заповед по чл.8, ал.1, т.5 на НУРВСПСРБ за определяне на български национални изисквания за влагането на строителни продукти в строежите във връзка с предвидената им употреба или употреби, обнародвана в Държавен вестник и публикувана на електронната страница на МРРБ.
3.8 Национално приложение – стандартизационен документ към европейски стандарт, изготвен от Българския институт за стандартизация, в който се определят национални изисквания към характеристиките на строителния продукт и предписания за прилагане на основния стандарт, като се отчитат конкретните климатични и географски условия, постигане на определени нива на сигурност, както и установените регионални и национални традиции и строителен опит.
3.9 Технически спецификации – технически документи съгласно чл. 17 от Регламент (ЕС) № 305/2011
3.10 GNB – Group of Notified Bodies – Група на нотифицираните лица
3.11 Производител – юридическо или физическо лице, кандидатстващо директно или чрез упълномощен свой представител за оценяване и проверка на постоянството на експлоатационните показатели на произвежданите от него строителни продукти
3.12 Мандат – документ, изработен от ЕК, който представлявава задание за изработване на хармонизиран стандарт или европейска техническа оценка
3.13 Определяне на типа на продукта - цялостна система от изпитвания или други процедури (например изчисляване на типа, таблични стойности или описателна документация на продукта), за определяне на експлоатационните показатели на представителни за типа продукт пробни образци, оказващи влияние върху удовлетворяването на поне едно от съществените изисквания към строежите
3.14 Протокол от изпитване на типа - документ, който представя резултатите от изпитването за определяне на типа продукт и друга информация, свързана с изпитването
3.15 Производствен контрол – постоянен вътрешен контрол на производството, упражняван от производителя по такъв начин, че да се гарантира съответствието на продукта с техническата спецификация
3.16 СПК – система за производствен контрол
3.17 Документация на системата за производствен контрол - документи, които предоставят информация за контрола на процеса на производство в завода, извършван от производителя, за да се осигури съответствието на строителния продукт с изискванията на съответната техническа спецификация
3.18 Оценяване на съответствието – система от процедури за доказване, че определените изисквания, отнасящи се до продукта и/или системата са изпълнени
3.19 Съответствие - изпълнение на определени изисквания от продукт или процес
3.20 Забележка - неизпълнение на изискване, което не води до никакъв риск за ефективното функциониране на заводския производствен контрол, но трябва да бъде отстранено до следващата проверка на заводския производствен контрол
3.21 Несъответствие – неизпълнение на изискване
3.21.1 Несъществено несъответствие – несъответствие, което не влияе върху ефективното функциониране на системата за производствен контрол или техническите характеристики на продукта, ако бъде отстранено в рамките на определен срок от време
3.21.2 Съществено несъответствие – несъответствие, което влияе върху функционирането и/или ефективността на СПК така, че би могло да доведе до пускане на пазара на продукти, които не отговарят на изискванията на стандарта. Този вид несъответствие обикновено води до необходимостта да се повторят всички или част от проверките на СПК във възможен най-кратък срок
3.22 Сертификат за постоянство на експлоатационни показатели на продукта – документ за оценка, издаден от лице за оценяване на съответствието, който удостоверява съответствието на произвеждания продукт или група продукти с изискванията на техническа спецификация
4	Описание на процедурата 
	Задължение на лицето, получило разрешение за оценяване на съответствието на строителни продукти по системи “1+” и “1” е сертификация на строителния продукт въз основа на:
· определяне типа на продукта въз основа на изпитване на типа на продукта;
· първоначална проверка на производствената единица и на производствения контрол;
· непрекъснато наблюдение, преценка и оценка на производствения контрол в предприятието.
· контролно изпитване (одит) на пробни образци, взети от производството, от пазара или от строителната площадка (само за продукти, за които е определена система за оценяване “1+”).

Етапи при оценяване на съответствието 
Етап 1:     Подаване на заявление и сключване на договор
· Приемане и регистриране на заявление за оценяване на съответствието
· Преглед на получените документи
· Сключване на договор
Етап 2:     Определяне на типа на продукта въз основа на изпитване на типа 
· Вземане на проби за изпитване на типа на продукта
· Изпитване на типа на продукта
· Издаване на протокол от изпитване на типа на продукта
Етап 3: Първоначална проверка (одит) на производствената единица и на производствения контрол
· Оценяване на документацията на системата за производствен контрол 
· Съгласуване с Възложителя на екипа по оценяване на съответствието и дата за провеждане на първоначалния одит на производствената единица и на производствения контрол 
· Първоначален одит на на производствената единица и на производствения контрол
· Доклад за резултатите от първоначалния одит
Етап 4:     Издаване на сертификат за постоянство на експлоатационните показатели
· Доклад за оценяване на съответствието
· Вземане на решение за издаване на сертификат за постоянство на експлоатационни показатели на продукта или за отказ за издаването му
· Издаване на сертификат за постоянство на експлоатационни показатели на продукта   
Етап 5:	Непрекъснато наблюдение, преценка и оценка на производствения контрол в предприятието
· Периодична проверка на производството и на производствения контрол
· Доклад за резултатите от проверката
Етап 6:	Контролно изпитване (одит) на пробни образци взети от производството, от пазара или от строителната площадка.
· Вземане на проби за  контролно изпитване на пробни образци
· Изпитване на пробни образци
Етап 7:	Решение относно валидността на сертификата
· Доклад с предложение относно валидността на сертификата за съответствие 
4.1 Заявление за оценяване и проверка на постоянството на експлоатационни показатели
Бележка: По-нанатък в процедурата за краткост ще бъде записано оценяване на съответствието.

За откриване на процедура по оценяване и проверка на постоянството на експлоатационни показатели, възложителят попълва заявление по образец, предоставен му от НЛ. Заявлението трябва да съдържа най-малко следната информация:
· име и адрес на производителя и на неговия упълномощен представител (ако има такъв) и място на производство на продукта;
· идентификация на конкретния продукт или група продукти, за които е заявено оценяване на съответствието;
· предвидена употреба на продукта;
· декларация, че не е направено възлагане за оценяване на съответствието за същия продукт или група продукти към друго НЛ.
Към заявлението се прилагат: 
· техническа документация  за строителния (-ите) продукт (-и);
· документация на системата за производствен контрол.
При приемането на заявлението Нотифицираният орган проверява в Търговския регистър легитимността и актуалното състояние на заявителя.
След прегледа на приложените към заявлението документи в случай, че документацията отговаря на изискванията на Регламента/ Наредбата и/или техническата спецификация за продукта, НЛ изпраща до заявителя предложение за сключване на договор не по-късно от 10 дни след получаването им.
В случай, че документацията, съпровождаща заявлението е непълна, заявителят се уведомява писмено в 10-дневен срок да допълни или коригира документацията за производствен контрол. Договор се сключва след представяне на необходимите документи.

Отказ за сключване на договор за оценяване на съответствието се прави в следните случаи:
· отсъствие на документирана система за производствен контрол;
· съществени отклонения на представената документация от изискванията на НУРВСПСРБ и/или техническата спецификация за продукта;
· в случаите, когато съществува доказано участие на клиента в незаконни дейности или основателни съмнения за повтарящи се несъответствия с изискванията за сертификация на система за прозводствен контрол/продукт.
4.2	Изпитване за определяне на типа на продукта
При определяне на типа на продукта се определят експлоатационните показатели на продукта както следва: 
· съгласно националните приложения към хармонизирани европейски стандарти, в които са определени националните изисквания към оценяваните продукти;
· съгласно приложение ZA, когато за продукта има хармонизиран стандарт; 
· съгласно ЕТО, когато за продукта има издадена ЕТО. 
Когато продуктът се произвежда по Европейска техническа оценка (EТО), ЛОС приема изпитването на характеристиките за одобряване на годността на продукта (резултатите от изпитването, въз основа на което е издадена EТО) за изпитване за определяне на типа на продукта.
Отговорността за вземане на проби за изпитване за определяне на типа на продукта е на НЛ.
Вземането на проба се извършва от представител на НЛ в присъствието на производителя или негов упълномощен представител и се документира по подходящ начин. Изборът на образци за изпитване и самото изпитване се основават на изискванията, дадени в съответната техническа спецификация. Пробните образци се маркират от представителя на НЛ, за да се гарантира оригиналността на изпитваните образци.
Ако в техническата спецификация не е указано друго, се вземат три броя проби или една обединена, която се разделя на три части. Първата се изпитва в лабораторията на производителя, втората се изпитва от НЛ, а третата се съхранява като контролна при подходящи условия от производителя за  изпитване в случай на спор между двете страни или при непредвидени повреди, загуба или замърсяване на някоя от другите две проби до издаването на сертификата.
Пробите се изпитват в собствена лаборатория на ЛОС или в друга лаборатория, с която ЛОС има сключен договор за подизпълнител.
В случай, че изпитването за определяне на типа продукт се извършва от подизпълнител, ЛОС уведомява производителя за това и иска неговото писмено съгласие.
По изключение пробите от първоначалното изпитване могат да се изпитат и в лабораторията на производителя, под наблюдението на представители на ЛОС при условията на ръководство NB-CPD/AG/03/005.
Изпитването на пробата се извършва съгласно изискванията в съответните технически спецификации.
След приключване на изпитването съответната лаборатория издава протокол по образец в три екземпляра. Единият екземпляр от протокола се предава на експерта по оценяване на съответствието, който го прилага в досието на оценявания продукт, носещо съответния идентифкационен номер. Вторият екземпляр се изпраща на производителя за сведение, а третият екземпляр се съхранява в архива на лабораторията, извършила изпитването.
В случай на несъгласие производителят възразява писмено. Възражението се разглежда от ЛОС по реда на ДП 01-08 „Възражения и рекламации”. В случай, че аргументите се приемат за основателни, се прави изпитване на третата проба в присъствието на представител на производителя, като се определят само характеристиките, обект на възражението. Резултатите от това изпитване се считат за окончателни.
При отрицателни резултати от изпитването за определяне на типа на продукта, производителят се уведомява писмено. 
След предоставени доказателства от производителя в срок до 6 месеца за постигане на съответствие с техническите спецификации на продукта, се извършва отново изпитване на типа на продукта.
Ако не са постигнати изискванията на техническата спецификация след повторното провеждане на изпитване на типа, на производителя се изпраща мотивирано решение за прекратяване на процедурата по оценяване на съответствието. 
4.3     Първоначална проверка (одит) на системата за производствен контрол
Преди извършване на първоначалната проверка на производствения контрол ЛОС изготвя план за одит и определя екипа по оценяване на съответствието. С цел избягване конфликт на интереси екипът се съгласува с прозиводителя.
При първоначалната проверка (одит) на производствения контрол се проверява дали документираната система за производствен контрол е правилно внедрена и се прилага в съответствие с изискванията на техническата спецификация, Регламент (ЕС) № 305/2011 и НУРВСПСРБ.
Когато производителят поддържа действаща система за управление на качеството (СУК) в съответствие с изискванията на стандарт БДС EN ISO 9001, (EN ISO 9001), за което притежава валиден сертификат, в който е/са включен/и продуктът/тите, заявен/и за сертифициране, одитиращият екип проверява частта от СУК, отнасяща се до производствения контрол. В този случай системата за производствен контрол трябва да е интегрирана в системата за управление на качеството.
Одитът на производствения контрол включва проверка на следните дейности:
· входящ контрол на материалите;
· управление на производствените процеси и междинен контрол;
· контрол на готовия продукт;
· резултати от контрола и тяхната оценка;
· метрологично осигуряване на техническите средства;
· вътрешен транспорт, складиране, идентификация и маркировка на суровините и крайните продукти;
· използваните от производителя методи за проверка;
· честота на вземане и изпитване на проби от производството;
· лабораторията, извършваща изпитване на продукта в процеса на производството и на крайния продукт;
· управление на несъответстващ продукт;
· рекламации и проучване удовлетвореността на клиента;
· коригиращи и превантивни действия;
· управление на документите;
· обучение и квалификация на персонала;
· вътрешни одити и преглед от ръководството.
По време на първоначалната проверка на производството и производствения контрол, одиторът използва въпросник за проверка, който да отразява спецификата на производството и изискванията на съответната техническа спецификация. Въпросникът трябва да е съобразен с ръководство NB-CPD/AG/03/004. 
Одиторът проверява доколко при производствения контрол производителят изпълнява процедурите по отношение изискванията на съответната техническа спецификация и дали производителят използва методи за изпитване, които са предписани в съответните технически спецификации (стандарти). Алтернативни методи може да се използват, само ако са валидирани и техническата спецификация го позволява. При съмнение се използва методът, предписан в техническата спецификация. 
Записите от първоначалната проверка на производството и производствения контрол се обобщават в доклад, отнасящ се до всички въпроси, които са били обхванати по време на одита и съдържащ всички констатации, забележки и несъответствия, ако има такива. Докладът се изготвя в 2 екземпляра, единият от които се изпраща на производителя в срок не по-късно от 4 седмици от извършване на проверката, ако не е предписан друг срок в ръководството на GNB за конкретния продукт. 
В случай на несъответствия, ЛОС съгласува с производителя срок за изпълнение на предложените от него коригиращи действия. Производителят трябва да уведоми ЛОС относно коригиращите действия, предприети от него, в срок от три месеца след получаването на доклада от първоначалната проверка.
При констатиране на съществени несъответствия одиторът може да изиска извършване на допълнителен одит, за който също се изготвя доклад. 
Когато производителят не е спазил съгласуваните срокове за предприемане на коригиращи действия или одиторът ги оцени за неефективни, той прави предложение за временно преустановяване на процеса на сертификация. 
Окончателно решение за продължаване или преустановяване на процеса на сертификация взема Управителят на НСЛ „И”. 
4.4. Издаване на сертификат за постоянство на експлоатационни показатели
На основание на резултатите от изпитване за определяне на типа на продукта, на доклада от проведения одит и техническата документация за продукта, експертът по оценяване на съответствието изготвя доклад за оценяване на съответствието с предложение за издаване на сертификат за постоянство на експлоатационни показатели на продукта или отказ от издаване. 
При отказ за издаване на сертификат възложителят се уведомява писмено в срок до 10 дни след вземане на решението. Възложителят има право да направи мотивирано писмено възражение в срок до 14 дни от получаването на уведомлението за отказ.
Въз основа на направеното от експерта по оценяване на съответствието предложение, Управителят на НСЛ „Инфраструктура” ЕООД взема решение за издаване на Сертификат(и) за постоянство на експлоатационни показатели на продукта.
Сертификат за постоянство на експлоатационни показатели на продукта се издава за отделен продукт или група продукти по отношение на техническа(и) спецификация(и) и за една производствена площадка/завод. 
Сертификатът за постоянство на експлоатационни показатели на продукта има свой уникален идентификационен номер съгласно ръководство NB-CPD/AG/03/001 на GNB. Той е съобразен с ръководство NB-CPD/AG/03/003 на GNB и съдържа следната информация:
· наименование на НЛ, точният му адрес и идентификационният му номер;
· номер и дата на издаване;
· наименование и адрес на производителя и на негов представител (ако има такъв);
· наименование и адрес на производствената площадка;
· описание на продукта (вид, идентификация, предвидена употреба и др.);
· технически спецификации, на които съответства продуктът;
· системата за оценяване и проверка на постоянството на експлоатационните показатели;
· специфични условия, свързани с употребата на продукта при проектирането, монтажа и експлоатацията;
· условия и срок на валидност.

Сертификатът е валиден докато методите за изпитване и/или изискванията към производствения контрол, определени в хармонизирания европейски стандарт и използвани за оценяване на постоянството на експлоатационните показатели на декларираните съществени характеристики остават непроменени, а продуктът и производствените условия в завода не се изменят съществено. 
Сертификатът се предоставя на производителя с придружително писмо, изпратено чрез куриерска фирма, с обратна разписка. 
ЛОС подържа актуален регистър на издадените сертификати за постоянство на експлоатационните показатели достъпен на www.nsli.org и го предоставя на МРРБ, АЛОССП и на заинтересованите лица.
На основание на получения сертификат за постоянство на експлоатационните показатели, производителят  има право да издава декларация за експлоатационни показатели за произвеждания от него продукт и да нанася маркировката СЕ върху него или съпровождащите го документи заедно с идентификационния номер на НЛ. 
Производител, желаещ да получи разширение на сертификата за постоянство на експлоатационни показатели за други продукти, произвеждани в съответствие със същата техническа спецификация или с друга техническа спецификация, но на същата производствена прощадка и обхванати от същата система за производствен контрол, кандидатства пред НЛ, като попълва ново заявление. В този случай НЛ решава дали да проведе пълен или частичен одит на производството и производствения контрол, но задължително трябва да проведе ново изпитване за определяне на типа на продукта. 
4.5	Непрекъснато наблюдение, преценка и оценка на производствения контрол (надзорен одит) 
Целта на надзора е ЛОС да се увери, че производителят постоянно изпълнява всички поети от него задължения, определени в утвърдената документация на СПК и да идентифицира евентуални промени в производствения процес или СПК. 
Надзорът на производствения контрол включва:
· проверка на документацията на производствения контрол и създадените записи, с които се документира съответствието на техническите характеристики на произвеждания продукт с изискванията на техническата спецификация; 
· проверка на записите от провеждания входящ контрол на материалите; 
· проверка на записите от проведени вътрешни одити и предприети коригиращи действия; 
· проверка на изпълнението на плана за калибриране на техническите средства; 
· преглед на постъпили жалби, възражения и предприетите действия; 
· проверка как са отразени настъпили изменения (в техническата документация, в документацията на СПК, в изходните суровини и материали, в технологията на производството, прекъсване на производството и др.);
· сравняване на данните, получени по време на първоначалната проверка или при предходния надзорен одит;
· вземане и изпитване на проби за текущ контрол съгласно утвърдения план на производителя.
Ако честота на надзорите не е регламентирана от техническите спецификации на съответните продукти, то надзорът се извършва най-малко един път годишно.
Надзорът се осъществява от одиторски екип, който при одита използва предварително подготвен въпросник. При констатирани съществени несъответствия или сигнали НЛ може да изиска извършването на извънредни одити, като за това производителят се уведомява писмено. 
Одиторът изготвя доклад за резултатите от надзора в 2 екземпляра, единият от които се изпраща на производителя в срок не по-късно от 4 седмици от извършване на одита. В срок от три месеца след получаването на доклада, производителят информира за всички предприети коригиращи действия, ако има такива. 
Производителят трябва да поддържа системата за производствен контрол актуална и да следи за нейната ефективност, както и да информира ЛОС за всяко предвидено изменение в нея, което може да доведе до промяна в характеристиките на продукта. В такива случаи ЛОС взема решение дали направените промени изискват предприемане на действия от негова страна (допълнително изпитване на продукта и/или извънредна проверка на производствения контрол). Производителят няма право да поставя маркировката за съответствие на продукти, произведени при променените условия, докато ЛОС не го уведоми писмено за взетото от него решение. 
4.6.	Контролно изпитване (одит) на пробни образци, взети от производството, от пазара или от строителната площадка 
По време на надзорни одити или по друго време представител на НЛ взема избирателно проби за изпитване от текущото производство, от пазара или от строителната площадка по негова преценка. Вземането на проби се документира и всяка взета проба се маркира по подходящ начин от НЛ. 
Пробите за контролно изпитване се вземат на период, указан в съответната техническа спецификация. Ако честотата на вземане на контролни проби не е регламентирана от техническите спецификации на съответните продукти, проби се вземат най-малко един път годишно.
Начинът за вземане на пробите, транспортирането и съхранението са съобразени със съответната техническа спецификация.
Пробите се изпитват в собствена лаборатория на НЛ или в друга лаборатория, с която то има сключен договор за подизпълнител. Характеристиките и методите на изпитване са съобразно изискванията на съответните технически спецификации.
По изключение пробите може да се изпитат и в лабораторията на производителя, под наблюдението на представители на ЛОС при условията на ръководство NB-CPD/AG/03/005.
След приключване на изпитването на пробните образци се издава протокол от контролно изпитване в три екземпляра, единият от които се дава на експерта по оценяване на съответствието за изготвяне на доклад, след което се архивира в досието на производителя, вторият се изпраща на производителя за сведение, а третият екземпляр се съхранява в архива на лабораторията, извършила изпитването. 
При незадоволителни резултати от одит-изпитванията ЛОС изисква производителят да предприеме коригиращи действия. За определен (статистически представителен) период от време НЛ изисква увеличаване на честотата на вземане на проби за самоконтрол. След изтичане на определения от НЛ период, се извършва одит на производствения контрол. В случай, че резултатите от самоконтрола доказват съответствие с изискванията на съответните технически спецификации, производителят привежда честотата на провеждания контрол в съответствие с плана за изпитване. 
4.7.	Решение относно валидността на издадения сертификат
Въз основа на доклада от проведения надзорен одит и резултатите от контролното изпитване на взетите проби и от производствения контрол, експертът по оценяване на съответствието изготвя доклад, в който прави предложение относно валидността на Сертификатa за постоянство на експлоатационни показатели на продукта (Приложение 9). Управителят на НСЛ „Инфраструктура” ЕООД взема решение за потвърждаване, преустановяване (временно спиране), ограничаване или отнемане на сертификата въз основа на предложението в доклада на експерта по оценяване на съответствието (Приложение 9) и го записва собственоръчно под доклада. За преустановяване (временно спиране) и отнемане на сертификата за съответствие са възприети определенията и разясненията дадени в NB-CPD/AG/03/002. 
При положително решение на ЛОС Производителят се уведомява писмено за потвърждаване валидността на издадения Сертификат за постоянство на експлоатационни показатели на продукта. В случаите, когато валидността на сертификата се потвърждава, но той трябва да бъде преиздаден или да бъде издадено допълнение към него, на Производителя не се изпраща уведомително писмо, а оригинал на преиздадения сертификат или на допълнението.
При отрицателно решение на ЛОС производителят се уведомява писмено за временно спиране на Сертификата за постоянство на експлоатационните показатели до отстраняване на несъответствието.
Издаден Сертификат за постоянство на експлоатационни показатели на продукта се отнема в един от следните случаи:
· неизвършване в договорения срок на коригиращи действия за установени съществени несъответствия при надзор на СПК, водещи до несъответствие на продукта с техническата спецификация;
· при повторно установени несъответствия по време на одит-изпитване на пробни образци (система 1+);
· липса на производствена дейност за повече от една година, без за това да е уведомен НЛ;
· при възпрепятстване на провеждане на планиран надзор на производствения и/или вземане на проби за изпитване;
· при укриване от страна на производителя и невъзможност да бъде уведомен за предстоящ одит или действия за отнемане на сертификата в обявените в тази процедура срокове; 
· при доказано неправомерно използване на сертификата и идентификационния (регистрационния) номер на НЛ;
· неспазване условията на договора по сертификация. 
При решение на Управителя за отнемане или ограничаване на сертификата (удостоверено чрез запис към Приложение 9), той изпраща писмо до Производителя, с което го уведомява, че сертификатът ще бъде отнет или ограничен и причините за това. Производителят има право да възрази в срок от 14 дена от получаване на писмото. Възраженията се разглеждат по реда на ДП 01-08 „Възражения и рекламации”. Сертификатът може да бъде отнет и по желание на Производителя, а именно:
· когато Производителят писмено уведоми ЛОС, че е прекратил окончателно производствената си дейност (a);
· когато Производителят писмено уведоми ЛОС, че желае да прекрати договора за оценяване на съответствието (б).
Издаден Сертификат за постоянство на експлоатационни показатели на продукта се спира временно в случаите, когато:
· не са отстранени в съгласуваните срокове установени несъответствия, докато не бъдат отстранени;
· Производителят писмено уведоми ЛОС, че повече от 1 календарна година не е имало производство и няма намерение в близките 6 месеца то да бъде подновено (в).
При временно спиране, ограничаване или отнемане на издадения сертификат за съответствие ЛОС уведомява МРРБ, ДНСК, АЛОСП, органите по надзор на пазара и самия Производител. Това става след като е минал 14 дневният срок за възражения.  Този срок не важи за случаи (а), (б) и (в). В тези три случая уведомителното писмо за отнемане или временно спиране на сертификата се подготвя на основание решение на Управителя, изложено във вид на резолюция върху писмото от Производителя до Ръководителя на ЛОС. В резолюцията задължително се посочва датата, от която да бъде прекратено действието на сертификата. 
В случаите, когато трябва да се спре временно, ограничи или отнеме издаден сертификат за производство, разположено в друга страна-членка на ЕС, за това се уведомяват и органите по надзор на пазара в съответната страна-членка. 
Отнетите, ограничените и временно спрените сертификати са отбелязани в Регистрите на издадените сертификати от НСЛИ, които са качени на сайта на ЛОС www.nsli.org и се обновяват един път месечно. 
В случаите, когато сертификатът е бил временно спрян или ограничен, заради неотстранени несъответствия, неговото действие може да бъде подновено, след като НЛ получи доказателства за извършени коригиращи действия и ги оцени като ефикасни или след провеждане на извънреден одит (по преценка на Ръководителя на НЛ), при който се установи, че те са били отстранени.
В случаите, когато сертификатът е бил временно спрян, поради липса на производство, действието му може да бъде възстановено след провеждане на извънреден одит, при започване отново на производствена дейност. Ако в същото производствено звено, се произвежда продукт по същата или по друга техническа спецификация, със същите съставни материали, както за продукта, за който сертификатът е временно спрян, е бил проведен надзорен одит през последната 1 година, по преценка на ЛОС извънреден одит може да не бъде провеждан, а само да бъдат изискани от производителя допълнително подходящи документи, доказващи подновяване на производството.
Когато един сертификат е със статус „временно спрян”, в края на третата година, Производителят трябва да бъде уведомен, че сертификатът ще бъде отнет, ако поради липса на производство или поради други причини не може да бъде проведен надзорен одит до шест месеца след края на третата година. Уведомяването става с писмо на Управителя. Ако в отговора си Производителят не изразява намерение за възстановяване на сертификационния процес или ако не отговори в едномесечен срок от получаване на писмото, то сертификатът бива отнет като се изпраща уведомление до МРРБ, ДНСК, АЛОСП, органите по надзор на пазара и самия Производител.

5. Правила за извършване на одит 

5.1 Времетраене на одита на място 
Времето необходимо за провеждане на одита се определя от: спецификата на продукта и сложността на производството му, броят на техническите спецификации, ако се оценява съответствието на група продукти, броят на производствените звена и тяхното местоположение, вида (първоначален или надзорен) и поредността на одита, необходимостта от преводачи.
 
5.2 Провеждане на одит на място (първоначален, надзорен или извънреден)
5.2.1 Откриване на одита
Преди започване на същинската работа се провежда среща с ръководството и/или упълномощения му представител, на която водещият одитор представя целите и обхвата на одита, одиторския екип и персоналните задачи на всеки един от членовете му, начина на докладване на резултатите от одита и декларира, че ще се опазва професионалната тайна. Производителят може да постави въпроси за обсъждане по време на одита, които не са включени в плана на ЛОС. Ако правилата на производителя го изискват, одиторският екип преминава инструктаж по безопасност. На тази среща на ръководството на производителя се предоставя официалната заповед на Управителя на ЛОС за назначаване на одиторския екип. 

5.2.2 Обмен на информация по време на одита
По време на одита екипът от одитори периодично оценява хода на одита и обменя информация. Водещият одитор разпределя работата между членовете на екипа и периодично информира производителя за хода на одита и за всички възникнали проблеми, ако има такива. В случай, че наличните доказателства от одита показват, че целите на одита са неизпълними, или че съществува риск за безопасността на екипа, водещият одитор информира производителя и ръководството на ЛОС и се обсъждат подходящите действия и промяна в плана.

5.2.3 Наблюдатели и водачи
По време на одита могат да присъстват наблюдатели и водачи от страна на производителя или външни лица, които са предварително съгласувани между двете страни и които не влияят на процеса на одита и/или  резултатите от него.

5.2.4 Събиране и проверка на информацията
Информацията, необходима за целите на одита, се събира чрез провеждане на интервюта, наблюдение на процеси и дейности, преглед на документация и записи. Събраната информация се документира по подходящ начин, така че да послужи за доказтелствен материал от одита – записи в предварително подготвен въпросник за одита, свободни записи, копия от протоколи от изпитване и дневници, свидетелства  за калибриране, акредитация, обучение и др., снимков материал, справки и оценка на производствения контрол, подготвени от производителя, в зависимост от продукта и техническата спецификация и всички други подходящи документи.

5.2.5 Идентифициране и записване на констатациите от одита и подготовка на заключенията от одита
Във въпросника за одита се записват всички направени констатации, включително установените несъответствия – съществени и несъществени, забележки и направените препоръки, когато е било уместно. В резюме към въпросника се дава обща оценка на производството и производствения контрол и системата за производствен контрол, ако е била прегледана на място при първоначален одит или при надзорен одит след представяне на нова ревизия. В случаите, когато клиентът не е съгласен с установените несъответствия, това също се записва в резюмето към въпросника. За констатираните съществени несъответствия се попълва  „Предписание за коригиращи действия” – Приложение 1 към ДП 01-06 „Коригиращи и превантивни действия”. В него одиторът описва констатираното несъответствие, а отговорното лице от страна на производителя посочва срок, в който то ще бъде отстранено. При обсъждане на констатираните несъответствия членовете на одиторския екип не правят предположения за причините и не дават предложения за начина на отстраняването им.

5.2.6 Закриване на одита
Срещата за закриване на одита се провежда съвместно с ръководството на производителя и където е подходящо с лицата отговорни за одитираните функции или процеси. Водещият одитор представя заключенията от одита, несъответствията, ако са констатирани, направените забележки и препоръки, като целта му е да ги представи така, че да бъдат разбрани от ръководството. Посочените срокове за изпълнение на коригиращи действия се съгласуват с ръководството. Обсъждат се поставените по време на откриващата среща въпроси, ако има вече отговор за тях или други, възникнали в хода на одита. Когато има различия или несъгласия по някои от обсъжданите въпроси, това се документира. Въпросникът за одита се подписва от членовете на одиторския екип и одитираните лица.

5.2.7 Доклад от одит
За всеки извършен одит се представя писмен доклад. Той съдържа описание на всички одитирани дейности, констатирани несъответствия, направени забележки и препоръки. В него не се препоръчват конкретни решения за отстраняване на несъответствията. Той включва още: данни за производителя – наименование, адрес, производствено звено; вид на одита, критерии, цели и обхват, членове на одиторския екип, имена на представителите на производителя, взели участие в одита, констатации и доказателства, нерешени въпроси, заключения от одита.
6. Документиране и архивиране
Документацията, събрана по време на процедурата по оценяване на съответствието, се съхранява в досие на фирмата-възложител, идентифицирано по подходящ начин.
Всички документи свързани с дейността по оценяване на съответствието и сертифициране на продукта на хартиен или електронен носител се съхраняват съгласно процедура “Управление на документи и записи” от системата по управление на качеството на ЛОС.
7. 	Съпътстващи документи 
· Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета
· Делегиран Регламент (ЕС) № 568/2014. на Европейската Комисия от 18.02.2015 г. за изменение в приложение V към Регламент ЕС № 305/2011 г.
· Делегиран Регламент ЕС №№ 574/ 2014 г. на Европейската Комисия от 21.02.2015 г. за изменение в приложение III към Регламент ЕС № 305/2011 г.
· Наредба № РД-02-20-1 от 05.02.2015 г. за условията и реда на влагане на строителни продукти в строежите на Република България (НУРВСПСРБ)
· Ръководства на GNB по прилагане на Директива 89/106/ЕЕС
· Ръководства за издаване на Европейска техническа оценка
8. Приложения 

